Horsens: Onsdag formiddag blev der afgivet et skud på politistationen på Holmboes Allé i Horsens.

Det oplyser Den Uafhængige Politiklagemyndighed, som har overtaget efterforskningen af sagen.

- Vi er blevet kontaktet af det lokale politi, efter der tidligere på dagen blev afgivet et vådeskud inde på politistationen. Vi har nu indledt en strafferetslig undersøgelse af sagen, oplyser kontorchef Karina Toftgaard Matthiesen fra Den Uafhængige Politiklagemyndighed, til Horsens Folkeblad.

Hun oplyser, at ingen blev ramt af skuddet, som blev afgivet af en ansat ved politiet.

- Og derfor overtager vi efterforskningen af sagen fra det lokale politi, fortæller Karina Toftgaard Matthiesen.

Hun oplyser, at det er normal procedure, at Den Uafhængige Politiklagemyndighed overtager efterforskningen, når der bliver afgivet vådeskud.

- Hvis nogen bliver ramt, skal vi overtage efterforskningen. Når ingen er ramt - som det er tilfældet i denne sag - så kan vi overtage. Og det har vi altså gjort, siger hun, der tilføjer, at sagen efterforskes som en almindelig straffesag, men at ingen er hverken anholdt eller sigtet i sagen.

Politiinspektør Carit Andersen fra Sydøstjyllands Politi bekræfter, at politiet har afspærret området ved Holmboes Allé, hvor politiet har adresse.

- Men derudover kan jeg ikke sige mere, siger han.

Området ved politistationen på Holmboes Allé var afspærret indtil klokken 15.15.